मनोज सिन्हा ने कहा था- गांधीजी के पास कोई डिग्री नहीं थी; तुषार गांधी ने सबूत भेजे
ग्वालियर में महात्मा गांधी की लॉ की डिग्री पर उठाए थे सवाल, गांधीवादी विचारक ने दिया नोटिस
जम्मू-कश्मीर के उपराज्यपाल मनोज सिन्हा ने दावा किया था कि राष्ट्रपिता महात्मा गांधी के पास किसी भी यूनिवर्सिटी की डिग्री नहीं थी। गांधी के प्रपौत्र तुषार गांधी ने सिन्हा के दावे का खंडन किया है। उन्होंने कहा कि गांधी के पास डिग्रियों के साथ-साथ दो भाषाओं में डिप्लोमा भी थे। गांधी के डिग्री को लेकर सभी फैक्ट उनकी आत्मकथा में मौजूद हैं। उन्होंने आगे कहा कि मैंने बापू की आत्मकथा की एक कॉपी जम्मू राजभवन को भेजी है, ताकि उप राज्यपाल पढ़ सकें।
उधर, मध्य प्रदेश के पत्रकार और गांधीवादी विचारक डॉ. राकेश पाठक ने मनोज सिन्हा को कानूनी नोटिस भिजवाया है। उन्होंने कहा कि सिन्हा को अपने बयान पर माफी मांगनी चाहिए। दरअसल, ग्वालियर की एक प्राइवेट यूनिवर्सिटी में मनोज सिन्हा ने कहा था कि गांधी जी के पास लॉ की डिग्री नहीं थी। उनके पास कोई डिग्री नहीं थी। वे सिर्फ हाई स्कूल डिप्लोमा लिए थे।
तुषार गांधी बोले- कुछ लोग चाहते हैं कि सिन्हा पर केस करूं 
उपराज्यपाल मनोज सिन्हा के इस बयान पर दैनिक भास्कर ने तुषार गांधी से बात की। उन्होंने कहा कि जाहिलों को राज्यपाल बना देंगे तो यही नतीजा होगा। उनके पास लॉ की डिग्री थी, लेकिन इसकी एन्टॉयर लॉ डिग्री जरूर नहीं थी। जैसी मोदी जी के पास पॉलिटिकल साइंस की एन्टॉयर लॉ डिग्री है। तुषार ने आगे कहा- बापू ने राजकोट के अलफ्रेड हाईस्कूल से मैट्रिक पास की थी। उन्होंने लंदन में मैट्रिक पास की। इसके बाद इनर टेम्पल से लॉ की डिग्री हासिल की थी। इसके अलावा लैटिन और फ्रेंच भाषा में डिप्लोमा भी लिए थे।
उन्होंने आगे कहा कि कुछ लोग चाहते हैं कि मैं मनोज सिन्हा पर केस करूं, लेकिन राष्ट्रपति या राज्यपाल किसी भी कोर्ट के प्रति जवाबदेह नहीं हैं। अगर वे अपने पद पर हैं तो कोई आपराधिक कार्यवाही नहीं की जाएगी।
सराहना करता हूं कि सिन्हा ने अज्ञानता का प्रदर्शन किया
तुषार गांधी ने कहा- मुझे ताज्जुब नहीं होता, मैं सराहना करता हूं कि उन्होंने इतनी निर्भयता से अपनी अज्ञानता का प्रदर्शन किया, लेकिन ये समझना बहुत जरूरी है कि ये उनका स्वैच्छिक बयान नहीं है। बापू की हत्या के बाद, एक विचारधारा बनाई गई है। 75 साल तक बापू के बारे में दुष्प्रचार कर उनकी मानहानि करने की साजिश चलाई है। कई किरदार और एक्टर इसमें शामिल हैं। वे आते हैं और अपना किरदार निभाकर चले जाते हैं। उसी कड़ी में ये भी एक है।
गांधीवादी विचारक ने भेजा नोटिस, माफी मांगने को कहा
गांधीवादी विचारक और पत्रकार राकेश पाठक ने कहा बापू के लाखों-करोड़ों फॉलोवर हैं। सिन्हा के इस बयान से लोग आहत हुए हैं। उन्होंने कहा कि 7 दिन के अंदर मनोज सिन्हा लिखित रूप से माफी मांगे। अगर वे ऐसा नहीं करते तो अदालती कार्रवाई के लिए कदम उठाया जाएगा।
पाठक ने कहा कि उपराज्यपाल का यह बयान पूरी तरह गलत है। इससे बापू की शैक्षणिक योग्यता को धूमिल करने और उनकी छवि को खराब करने की कोशिश की गई है। पाठक ने उपराज्यपाल मनोज सिन्हा को जम्मू राजभवन में नोटिस भेजा है। इसके साथ ही राजभवन के आधिकारिक ईमेल पर नोटिस भेजा है।
ये है पूरा मामला...
गुरुवार को ITM यूनिवर्सिटी में एक कार्यक्रम में उपराज्यपाल मनोज सिन्हा बतौर मुख्य अतिथि शामिल हुए थे। यहां एक पुस्तक का विमोचन करने के बाद सिन्हा सबसे पहले महात्मा गांधी पर बोले। उन्होंने कहा, गांधीजी सिर्फ हाई स्कूल डिप्लोमा किए थे। अब यहां बैठे लोग मुझसे सवाल करेंगे तो मैं यह बात पूरे तथ्यों के साथ कह रहा हूं, इसका आधार है मेरे पास।
महात्मा गांधी से जुड़ी भास्कर की ये खास खबर भी पढ़ें...
कनाडा में खालिस्तानियों ने महात्मा गांधी की मूर्ति तोड़ी
विदेशों में खालिस्तानियों की भारत विरोधी गतिविधियां लगातार बढ़ती जा रही हैं। अब खालिस्तान के समर्थकों ने कनाडा में महात्मा गांधी की मूर्ति को तोड़ दिया और उस पर स्प्रे पेंट से भारत और प्रधानमंत्री नरेंद्र मोदी के खिलाफ नारे लिखे। रिपोर्ट्स के मुताबिक खालिस्तानियों ने भारत के राष्ट्रपिता महात्मा गांधी की मूर्ति पर कई अपमानजनक बातें भी लिखीं हैं। पूरी खबर पढ़ें...